CELEX: 32021R1972
Language: da
Date: 2021-08-11 00:00:00
Title: Kommissionens delegerede forordning (EU) 2021/1972 af 11. august 2021 om supplerende regler til Europa-Parlamentets og Rådets forordning (EU) 2021/1139 om oprettelse af Den Europæiske Hav-, Fiskeri- og Akvakulturfond og om ændring af forordning (EU) 2017/1004 ved at fastlægge kriterierne for beregning af de meromkostninger, som operatørerne har ved fangst, opdræt, forarbejdning og afsætning af visse fiskevarer og akvakulturprodukter fra regionerne i den yderste periferi

15.11.2021   
               
               
                  DA
               
               
                  Den Europæiske Unions Tidende
               
               
                  L 402/1
               
            
         KOMMISSIONENS DELEGEREDE FORORDNING (EU) 2021/1972
         af 11. august 2021
         om supplerende regler til Europa-Parlamentets og Rådets forordning (EU) 2021/1139 om oprettelse af Den Europæiske Hav-, Fiskeri- og Akvakulturfond og om ændring af forordning (EU) 2017/1004 ved at fastlægge kriterierne for beregning af de meromkostninger, som operatørerne har ved fangst, opdræt, forarbejdning og afsætning af visse fiskevarer og akvakulturprodukter fra regionerne i den yderste periferi
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2021/1139 af 7. juli 2021 om oprettelse af Den Europæiske Hav-, Fiskeri- og Akvakulturfond og om ændring af forordning (EU) 2017/1004 (1), særlig artikel 36, stk. 6, og
         ud fra følgende betragtninger:
         
                     (1)
                  
                  
                     I henhold til artikel 24 i forordning (EU) 2021/1139 kan Den Europæiske Hav-, Fiskeri- og Akvakulturfond (»EHFAF«) støtte godtgørelse af de meromkostninger, som operatørerne har ved fangst, opdræt, forarbejdning og afsætning af visse fiskevarer og akvakulturprodukter fra Unionens regioner i den yderste periferi som omhandlet i artikel 349 i traktaten om Den Europæiske Unions funktionsmåde (TEUF).
                  
               
                     (2)
                  
                  
                     I henhold til artikel 35 i forordning (EU) 2021/1139 skal den pågældende medlemsstat for hver region i den yderste periferi beskrive beregningsmetoden for godtgørelsen for meromkostninger i handlingsplanen, der er nævnt i samme artikel.
                  
               
                     (3)
                  
                  
                     I henhold til artikel 36, stk. 6, i forordning (EU) 2021/1139 tillægges Kommissionen beføjelse til at vedtage delegerede retsakter ved at fastlægge kriterierne for beregning af meromkostningerne som følge af de særlige ulemper i de berørte regioner.
                  
               
                     (4)
                  
                  
                     Med henblik på at behandle alle berørte regioner på harmoniseret og lige vis og for at undgå overkompensation af meromkostningerne er det nødvendigt at fastsætte kriterierne for beregning af de meromkostninger, som følger af de særlige ulemper i Unionens regioner i den yderste periferi. De fælles kriterier, der skal benyttes, bør sikre, at der anvendes en ensartet metode til beregning af meromkostningerne for alle de berørte regioner.
                  
               
                     (5)
                  
                  
                     For at undgå overkompensation bør skønnene af de referenceomkostninger for produkter eller kategorier af produkter for operatører i den kontinentale del af medlemsstatens eller Unionens område, på grundlag af hvilke meromkostningerne fastsættes, foretages med særlig omhu.
                  
               
                     (6)
                  
                  
                     Der er produkter og kategorier af produkter, for hvilke der ikke findes sammenligningskriterier eller måleenheder i den kontinentale del af den berørte medlemsstat. I sådanne tilfælde bør referencen for beregning af meromkostningen fastsættes ved at sammenligne med omkostningerne for tilsvarende produkter eller kategorier af produkter for operatører fra den kontinentale del af Unionen.
                  
               
                     (7)
                  
                  
                     På grund af de anderledes afsætningsvilkår i de pågældende regioner i den yderste periferi, udsvingene i fangster og bestande og markedsefterspørgslen bør det overlades til de relevante medlemsstater inden for de samlede tildelinger pr. medlemsstat at fastsætte, hvilke fiskevarer og akvakulturprodukter eller kategorier heraf og hvilke maksimumsmængder heraf der kan ydes godtgørelse for, og hvor stor en godtgørelse der skal ydes.
                  
               
                     (8)
                  
                  
                     Medlemsstaterne bør fastsætte godtgørelsen således, at der sikres en passende udligning af de meromkostninger, der skyldes de særlige ulemper i regionerne i den yderste periferi, og at overkompensation undgås. Med henblik herpå bør der ved godtgørelsen også tages hensyn til andre former for offentlig intervention, herunder statsstøtte, som er meddelt efter artikel 108, stk. 3, i TEUF og artikel 37 i forordning (EU) 2021/1139, og som har indvirkning på meromkostningernes størrelse.
                  
               
                     (9)
                  
                  
                     Med henblik på at give en harmoniseret præsentation af meromkostningerne er det nødvendigt at udtrykke meromkostninger på grundlag af ton levende vægt som defineret i overensstemmelse med Rådets forordning (EF) nr. 1224/2009 (2) og Kommissionens gennemførelsesforordning (EU) nr. 404/2011 (3), som fastsætter præsentationskoder for forarbejdet fisk og EU-omregningskoefficienter for fersk og fersk saltet fisk til omregning af vægten af opbevaret eller forarbejdet fisk til levende vægt med henblik på overvågning af fangsterne.
                  
               
                     (10)
                  
                  
                     For at muliggøre en øjeblikkelig anvendelse af de i denne forordning fastsatte foranstaltninger, eftersom udgifterne allerede har været berettiget til støtte fra Den Europæiske Hav- og Fiskeri fond siden den 1. januar 2021 i henhold til artikel 63, stk. 2, i Europa-Parlamentets og Rådets forordning (EU) 2021/1060 (4), bør denne forordning træde i kraft dagen efter offentliggørelsen i Den Europæiske Unions Tidende —
                  
               VEDTAGET DENNE FORORDNING:
         
            Artikel 1
            I denne forordning fastsættes kriterierne for beregningen af meromkostninger som operatørerne har i den støtteberettigelsesperiode, der er defineret i artikel 63, stk. 2, i forordning (EU) 2021/1060, ved fangst, opdræt, forarbejdning og afsætning af visse fiskevarer og akvakulturprodukter fra regionerne i Unionens yderste periferi omhandlet i artikel 349, stk. 1, i traktaten om Den Europæiske Unions funktionsmåde, som følger af de særlige ulemper i disse regioner i den yderste periferi.
         
         
            Artikel 2
            
               1.   De meromkostninger, der er omhandlet i artikel 1, beregnes separat for hver af de følgende aktiviteter:
               
                           a)
                        
                        
                           fiskeri
                        
                     
                           b)
                        
                        
                           opdræt
                        
                     
                           c)
                        
                        
                           forarbejdning
                        
                     
                           d)
                        
                        
                           afsætning.
                        
                     
            
               2.   Inden for hver af de aktiviteter, der er omhandlet i stk. 1, beregnes meromkostninger efter udgiftsposter for hvert produkt eller hver kategori af produkter, som medlemsstaterne har udpeget til at være støtteberettigede.
            
            
               3.   Meromkostninger fastslås for enhver given udgiftspost som forskellen mellem omkostningerne for operatører i de berørte regioner i den yderste periferi nedsat med enhver form for offentlig intervention, der påvirker meromkostningernes størrelse, og de sammenlignelige omkostninger for operatører på kontinentet i den pågældende medlemsstat.
            
            
               4.   Meromkostningen for udgiftsposter til produkter og kategorier af produkter, for hvilke der ikke findes sammenligningskriterier eller måleenheder på den kontinentale del af medlemsstatens område, fastsættes ved sammenligning med sammenlignelige omkostninger for tilsvarende produkter eller kategorier af produkter for operatører fra den kontinentale del af Unionens område.
            
            
               5.   Ved beregningen af meromkostningerne tages der hensyn til enhver offentlig intervention, herunder statsstøtte meddelt i henhold til artikel 108, stk. 3, i TEUF og artikel 37 i forordning (EU) 2021/1139.
            
         
         
            Artikel 3
            
               1.   Beregningen af meromkostningerne baseres kun på omkostninger, som følger af de særlige ulemper i regionerne i den yderste periferi.
            
            
               2.   Beregningen af meromkostningerne baseres på årsgennemsnittet af de noterede priser.
            
            
               3.   Meromkostningerne udtrykkes i EUR pr. ton levende vægt, og alle de samlede meromkostningers omkostningsforhold konverteres i givet fald til EUR pr. ton levende vægt. Med henblik herpå benyttes de omregningskoefficienter, der er fastsat i bilag XIII og XIV til gennemførelsesforordning (EU) nr. 404/2011.
            
         
         
            Artikel 4
            Denne forordning træder i kraft dagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 11. august 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 247 af 13.7.2021, s. 1.
         
            (2)  Rådets forordning (EF) nr. 1224/2009 af 20. november 2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik, om ændring af forordning (EF) nr. 847/96, (EF) nr. 2371/2002, (EF) nr. 811/2004, (EF) nr. 768/2005, (EF) nr. 2115/2005, (EF) nr. 2166/2005, (EF) nr. 388/2006, (EF) nr. 509/2007, (EF) nr. 676/2007, (EF) nr. 1098/2007, (EF) nr. 1300/2008, (EF) nr. 1342/2008 og om ophævelse af forordning (EØF) nr. 2847/93, (EF) nr. 1627/94 og (EF) nr. 1966/2006 (EUT L 343 af 22.12.2009, s. 1).
         
            (3)  Kommissionens gennemførelsesforordning (EU) nr. 404/2011 af 8. april 2011 om gennemførelsesbestemmelser til Rådets forordning (EF) nr. 1224/2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik (EUT L 112 af 30.4.2011, s. 1).
         
            (4)  Europa-Parlamentets og Rådets forordning (EU) 2021/1060 af 24. juni 2021 om fælles bestemmelser for Den Europæiske Fond for Regionaludvikling, Den Europæiske Socialfond Plus, Samhørighedsfonden, Fonden for Retfærdig Omstilling og Den Europæiske Hav-, Fiskeri- og Akvakulturfond og om finansielle regler for nævnte fonde og for Asyl-, Migrations- og Integrationsfonden, Fonden for Intern Sikkerhed og instrumentet for finansiel støtte til grænseforvaltning og visumpolitik (EUT L 231 af 30.6.2021, s. 159).